Document ID: 32007D0183

ODLOČBA KOMISIJE
z dne 23. marca 2007
o spremembi Odločbe 2005/760/ES o nekaterih zaščitnih ukrepih pri uvozu ptic v ujetništvu v zvezi z visoko patogeno aviarno influenco v nekaterih tretjih državah
(notificirano pod dokumentarno številko C(2007) 1259)
(Besedilo velja za EGP)
(2007/183/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (1) ter zlasti člena 10(4) Direktive,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (2) in zlasti člena 18(7) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (3), in zlasti člena 22(6) Direktive,
ob upoštevanju naslednjega:
(1)
Po izbruhih aviarne influence v jugovzhodni Aziji leta 2004, ki jih je povzročil visoko patogeni sev virusa, je Komisija sprejela več zaščitnih ukrepov. Navedeni ukrepi so vključevali predvsem Odločbo Komisije 2005/760/ES z dne 27. oktobra 2005 o nekaterih zaščitnih ukrepih pri uvozu ptic v ujetništvu v zvezi z visoko patogeno aviarno influenco v nekaterih tretjih državah (4). Navedena odločba se uporablja do 31. marca 2007.
(2)
Odločba Komisije 2000/666/ES z dne 16. oktobra 2000 o zahtevah za zdravstveno varstvo živali in izdajanju veterinarskih potrdil za uvoz ptic, razen perutnine, in pogojih za karanteno (5) določa zahteve za zdravstveno varstvo živali v zvezi z uvozom nekaterih ptic, razen perutnine, kot je določeno v navedeni odločbi, ter zahteve za karanteno za takšne ptice.
(3)
Svet za zdravje in zaščito živali (AHAW) Evropske agencije za varnost hrane (EFSA) je 27. oktobra 2006 sprejel znanstveno mnenje o tveganjih za zdravje in dobro počutje živali, povezanih z uvozom divjih ptic, razen perutnine, v Skupnost. V mnenju je navedenih več področij, na katerih bi spremembe pogojev Skupnosti za zdravstveno varstvo živali za uvoz navedenih ptic bistveno zmanjšale kakršno koli ugotovljeno tveganje za zdravje, povezano s takšnim uvozom. Na podlagi tega mnenja so bili pregledani pogoji za zdravstveno varstvo živali, Odločba 2000/666/ES je bila razveljavljena, nadomestila pa jo je Uredba Komisije (ES) št. 318/2007 (6).
(4)
Novi pogoji za zdravstveno varstvo živali iz Uredbe (ES) št. 318/2007 so strožji od trenutno veljavnih pogojev, zato navedena uredba ne bo začela veljati pred 1. julijem 2007, tako da bodo države članice in tretje države, ki takšne ptice izvažajo v Skupnost, imele dovolj časa, da se prilagodijo novim ukrepom.
(5)
Glede na to mnenje in na trenutno stanje zdravja živali po vsem svetu v zvezi z aviarno influenco se takšne ptice brez izpolnjevanja strogih uvoznih zahtev ne smejo uvažati.
(6)
Zaščitne ukrepe iz Odločbe 2005/760/ES je zato treba še naprej uporabljati do 30. junija 2007. Datum uporabe navedene Odločbe je zato treba ustrezno spremeniti.
(7)
Odločbo 2005/760/ES je zato treba ustrezno spremeniti.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V členu 6 Odločbe 2005/760/ES se datum „31. marca 2007“ nadomesti s „30. junija 2007“.
Člen 2
Države članice nemudoma sprejmejo ukrepe, potrebne za uskladitev s to odločbo, in jih objavijo. O tem nemudoma obvestijo Komisijo.
Člen 3
Ta odločba je naslovljena na države članice.
V Bruslju, 23. marca 2007

Labels: 5
20
0
3
6